TPCH มั่นใจชนะประมูลขายไฟฟ้าหมุนเวียนพื้นที่ 3 จ.ชายแดนภาคใต้
TPCH มั่นใจชนะประมูลขายไฟฟ้าหมุนเวียนพื้นที่ 3 จ.ชายแดนภาคใต้ คาดเปิดประมูลในเดือน ม.ค.59 เผยอยู่ระหว่างก่อสร้างโรงไฟฟ้าอีก 4 โครงการ รวมกำลังการผลิต 40MW
10 พ.ย. 2558

นายเชิดศักดิ์ วัฒนวิจิตรกุล กรรมการผู้จัดการใหญ่ บริษัท ทีพีซี เพาเวอร์โฮลดิ้ง จำกัด (มหาชน) หรือ TPCH เปิดเผยว่า บริษัทจะยื่นประมูลเสนอขายไฟฟ้าประเภทชีวมวล ตามโครงการผลิตไฟฟ้าจากพลังงานหมุนเวียน (ไม่รวมโครงการพลังงานแสงอาทิตย์) ในแบบ  Feed-in Tariff ระยะที่ 1 สำหรับพื้นที่ 3 จังหวัดชายแดนภาคใต้ และ 4 อำเภอในจังหวัดสงขลา ซึ่งคาดว่าจะมีขึ้นในเดือนม.ค.59 โดยบริษัทมีความมั่นใจที่จะสามารถเอาชนะการประมูลและเดินหน้าก่อสร้างโรงไฟฟ้าชีวมวลให้ได้ 200 เมกะวัตต์ภายในปี 63 อย่างแน่นอน
โดยปัจจุบันมีโครงการโรงไฟฟ้าที่จ่ายไฟฟ้าเข้าระบบแล้ว 2 โครงการ กำลังผลิตรวม 20 เมกะวัตต์ ได้แก่ โรงไฟฟ้าช้างแรก ไบโอเพาเวอร์ (CRB) และโรงไฟฟ้าชีวมวลแม่วงศ์ เอ็นเนอยี่  (MWE) เริ่มจ่ายไฟฟ้าเชิงพาณิชย์ (COD) เมื่อวันที่ 12 ต.ค.ที่ผ่านมา
นอกจากนี้ยังมีอีก 4 โครงการรวมกำลังการผลิต จำนวน 40 เมกะวัตต์ ที่อยู่ระหว่างการก่อสร้าง ประกอบด้วย โรงไฟฟ้าชีวมวลมหาชัย กรีน เพาเวอร์   (MGP) ซึ่งคาดว่าจะเริ่ม COD ได้ภายในปีนี้ ,โรงไฟฟ้าชีวมวลทุ่งสัง กรีน  (TSG),โรงไฟฟ้าชีวมวลพัทลุง กรีน เพาเวอร์ (PGP) และโรงไฟฟ้าชีวมวลสตูล กรีน เพาเวอร์ (SGP)  และมีโครงการที่อยู่ระหว่างขั้นตอนการขอใบอนุญาตมีกำลังการผลิต 46 เมกะวัตต์ ซึ่งรวมถึงโรงไฟฟ้าชีวมวล ปัตตานี กรีน  (PTG) ซึ่งเป็นไปตามแผนในการก่อสร้างและผลิตโรงไฟฟ้าชีวมวล ทั้งหมด 106 เมกะวัตต์  